આંધ્ર પ્રદેશના ભૂતપૂર્વ મુખ્ય પ્રધાન અને તેલુગુ દેસમ પાર્ટીના સ્થાપક સ્વ. એન.ટી. રામારાવના પુત્ર અને તેલુગુ ફિલ્મોના અભિનેતા નંદમુરી હરિકૃષ્ણનું 29 ઓગસ્ટ, બુધવારે તેલંગણાના નાલગોંડામાં રોડ અકસ્માતમાં મૃત્યુ નિપજ્યું હતું. એ 61 વર્ષના હતા અને 1 સપ્ટેંબરે એમનો જન્મદિવસ આવે છે. ભૂતપૂર્વ સંસદસભ્ય અને આંધ્ર પ્રદેશના ભૂતપૂર્વ પ્રધાન હરિકૃષ્ણ એક લગ્ન પ્રસંગમાં હાજરી આપવા માટે પડોશના આંધ્ર પ્રદેશના નેલ્લોર જતા હતા ત્યારે હૈદરાબાદ-વિજયવાડા હાઈવે પર એમની કાર ઊંધી વળી ગઈ હતી. એ વખતે કાર કલાકના 160 કિ.મી.ની ઝડપે દોડતી હતી. એ પોતે કાર ચલાવતા હતા. એમને માથામાં સખત ઈજા થઈ હતી અને એને કારણે હોસ્પિટલમાં એમનું મરણ નિપજ્યું હતું.